«Ένας Έλληνας πιλότος στο πάνθεον των Ηρώων. Έπεσε υπέρ πίστεως και Πατρίδος μαχόμενος για την προάσπιση της Εθνικής κυριαρχίας και της εδαφικής μας ακεραιότητας. Η Πατρίδα θρηνούσα υποκλίνεται. Θερμά συλλυπητήρια στην οικογένεια του και σε όλα τα στελέχη της ΠΑ» έγραψε χαρακτηριστικά ο υπουργός Άμυνας.

Νωρίτερα, ελικόπτερα τύπου Σινούκ εντόπισαν συντρίμμια του αεροσκάφους της Πολεμικής Αεροπορίας. Υπενθυμίζεται ότι το αεροσκάφος τύπου Mirage 2000-5 κατέπεσε στη θαλάσσια περιοχή ανοικτά της Σκύρου. Το τελευταίο του στίγμα ήταν εννέα ναυτικά μίλια βορειοανατολικά του νησιού. Σύμφωνα με ανακοίνωση του Γενικού Επιτελείου Αεροπορίας «την Πέμπτη 12 Απριλίου 2018 και ώρα 12:15, υπήρξε απώλεια επαφής αεροσκάφους M2000-5, εννέα ναυτικά μίλια βορειοανατολικά της Νήσου Σκύρου. Διεξάγονται έρευνες για τον εντοπισμό του».

Σύμφωνα με πληροφορίες, δύο αεροσκάφη τύπου Mirage, είχαν απογειωθεί προκειμένου να αναχαιτίσουν τουρκικά πολεμικά αεροσκάφη που είχαν παραβιάσει τον ελληνικό εναέριο χώρο. Κατά την επιστροφή τους στην αεροπορική βάση τους, και περίπου ένα λεπτό πριν από την προσγείωσή τους, ο κυβερνήτης του δεύτερου αεροσκάφους ενημέρωσε το εθνικό κέντρο επιχειρήσεων για απώλεια επαφής του με το πρώτο αεροπλάνο.

Μυστήριο αποτελεί πάντως το γεγονός ότι το Mirage δεν εξέπεμψε ποτέ σήμα για βλάβη ή εγκατάλειψης αεροσκάφους. Τα δύο αεροσκάφη βρίσκονταν σε κατάσταση επιφυλακής από τη μοίρα 331. Ήταν στην Σκύρο από την περασμένη Τετάρτη, και σήμερα κλήθηκαν να αναχαιτίσουν τουρκικά αεροσκάφη που παραβίασαν το FIR Αθηνών στο κεντρικό Αιγαίο.